Þingræður haldnar á Alþingi Íslendinga



Borist hefur bréf frá 4. þm. Suðurk., Unni Brá Konráðsdóttur, um að hún geti ekki sinnt þingmennsku á næstunni. Í dag tekur því sæti á Alþingi 2. varamaður á lista Sjálfstæðisflokksins í kjördæminu, Oddgeir Ágúst Ottesen, en hann hefur áður tekið sæti á Alþingi og er boðinn velkominn til starfa að nýju. 1. varamaður á lista í kjördæminu hefur boðað forföll. Borist hefur bréf frá 10. þm. Suðurk., Páli Val Björnssyni, um að hann geti ekki sinnt þingmennsku á næstunni. Í dag tekur því sæti á Alþingi sem varamaður fyrir hann Guðlaug Elísabet Finnsdóttir. Kjörbréf Guðlaugar hefur þegar verið rannsakað og samþykkt en hún hefur ekki tekið áður sæti á Alþingi og ber því að undirskrifa drengskaparheit að stjórnarskránni.

Guðlaug Elísabet Finnsdóttir hefur undirskrifað drengskaparheit að stjórnarskránni og er boðin velkomin til starfa á Alþingi.

Forseti vill tilkynna að á fundi Íslandsdeildar Evrópuráðsþingsins þann 17. janúar sl. var Unnur Brá Konráðsdóttir kosin varaformaður nefndarinnar.

Til svara eru: Forsætisráðherra, félags- og húsnæðismálaráðherra, sjávarútvegs- og landbúnaðarráðherra, umhverfis- og auðlindaráðherra og innanríkisráðherra.

Virðulegi forseti. Ég vil beina fyrirspurn til hæstv. forsætisráðherra í dag varðandi frískuldamark vegna MP-banka sem mikið hefur verið í umræðunni upp á síðkastið. Eins og komið hefur fram var það frískuldamark sem meiri hluti efnahags- og viðskiptanefndar lagði til með þeim hætti að það hentaði sérstaklega vel einni tiltekinni fjármálastofnun, MP-banka. Við höfum fengið þrjár ólíkar útgáfur frá formanni nefndarinnar á því hver tildrög þessa skuldamarks voru, hvaðan hugmyndin kom og hverjir það voru sem lögðu það fram. Nú virðist ljóst að embættismenn fjármálaráðuneytisins segja fyrirmæli hafa komið frá stjórnarmeirihlutanum þó að það sé enn nokkuð á huldu hverjir nákvæmlega gáfu þau fyrirmæli að reikna áhrif 50 milljarða frískuldaþaks. Ég vil því beina fyrirspurn til hæstv. forsætisráðherra því að það skiptir auðvitað miklu máli að það liggi ljóst fyrir hver aðkoma forustumanna ríkisstjórnarinnar var að þessu máli vegna þeirra ríku tengsla sem eru milli forsætisráðherra, forsætisráðuneytisins, og MP-banka, með hvaða hætti aðkomu hans að málinu var háttað. Maður gengur auðvitað út frá því, þar sem hér er um að ræða ákvörðun sem hefur áhrif upp á hundruð milljóna í tekjuöflun fyrir ríkissjóð, að eitthvert samtal hafi átt sér stað á milli meiri hluta nefndarinnar og forustumanna ríkisstjórnarinnar. Hver var aðkoma hæstv. forsætisráðherra að þessari ákvörðun og hvernig beitti hann sér gagnvart meiri hlutanum við ákvörðun þessara frískuldaþaks?

Virðulegi forseti. Í fyrsta lagi eru forsendur hv. þingmanns rangar einu sinni sem oftar. Bankinn sem er til umræðu kom ekki sérstaklega vel eða betur út úr setningu frítekjumarksins en hinir minni bankarnir heldur þvert á móti. Hann kom verst út úr þessu frítekjumarki eða setningu þess eins og það var miðað við hina minni bankana. Frímarkið sem var sett til að verja minni bankana leiddi til þess að aðeins einn minni bankanna greiðir þennan skatt og það er sá banki sem hv. þingmaður er að dylgja um hér. Hinir minni bankarnir, sem þetta fyrirkomulag átti að verja, greiða engan skatt. Í öðru lagi vissi ég ekki af frítekjumarkinu eða hvernig því yrði breytt fyrr en það var kynnt fyrir þingflokkunum. Ólíkt hv. þingmanni sem var virkur í því að búa frítekjumarkið til og taldi það rétt og nauðsynlegt eða eins og segir í minnihlutaáliti hv. þingmanns, með leyfi hæstv. forseta: „Meiri hlutinn leggur til smávægilega hækkun sérstaks skatts á fjármálafyrirtæki í ljósi hugmynda um svokallað frímark heildarskulda undir 50 milljörðum kr. Að mati 1. minni hluta eru tillögur um frímarkið af hinu góða og að það sé nauðsynlegt til að mæta þörfum minni fjármálafyrirtækja. Fyrsti minni hluti telur breytingartillögur meiri hlutans jákvæðar og til þess fallnar að bregðast við athugasemdum sem komið hafa fram um álagningu skattsins.“ Sem sagt, ekki aðeins er hv. þingmaður það ómerkilegur að fara að blanda ættingjum og samstarfsmönnum stjórnmálamanna inn í pólitískt skítkast til að reyna að koma á þá höggi heldur gerir hann það með því að dylgja um ákvörðun sem hann kom sjálfur beint að ólíkt mér. Í þessu máli nær hv. þingmaður nýjum botni í þeirri ógeðfelldu pólitík sem hann er farinn að stunda, líklega til að verjast í vandræðum á sínum heimavígstöðvum í sínum flokki.

Virðulegi forseti. Ég ætla nú ekki að elta ólar við þann fúkyrðaflaum sem hæstv. forsætisráðherra taldi sér sæma að demba hér yfir þingheim. Það er ekki verið að dylgja um tengsl þegar þau eru raunverulega fyrir hendi, og þegar þau eru raunverulega fyrir hendi ber stjórnvöldum skylda til þess að skýra aðkomu sína að málum til að við getum treyst því að það sé hafið yfir vafa að ákvarðanir séu teknar á efnislegum forsendum. Hinar efnislegu forsendur fyrir þessari ákvörðun vantar. Hæstv. forsætisráðherra getur svo hér í ræðustól skotið skildi fyrir MP-banka eins og hann kýs en hitt er ljóst að skattgreiðslur þess banka lækkuðu um 78% vegna frískuldamarksins. Það er því fullkomlega eðlilegt, málefnalegt og rökrétt að spyrja um aðkomu hæstv. forsætisráðherra að þessu máli, sérstaklega í ljósi þess að fjölþætt tengsl eru milli hans og bankans.

Virðulegur forseti. Þau tengsl sem hv. þingmaður talar um voru öllum ljós, eða máttu vera það, enda höfðu þau komið fram í fjölmörgum fréttum í aðdraganda þessa máls. Ef málið var ekki nógu vel unnið þegar hv. þingmaður lýsti því yfir að þessi ákvörðun væri ekki aðeins rétt heldur nauðsynleg þá er við hann sjálfan að sakast í þeim efnum. Hvað varðar það að hv. þingmaður sé hér sérstaklega enn og aftur að gagnrýna tiltekinn banka, sem ég er ekki að verja umfram aðra, þá bara bendi ég á þá einföldu staðreynd að þó að frímarkið feli í sér að viðkomandi banki greiði minni skatt en ella - 78%, segir hv. þingmaður - þá lítur hann algjörlega fram hjá því að það felur í sér að allir hinir minni bankarnir greiða 100% minni skatt. Allir hinir minni bankarnir fara með öðrum orðum betur út úr þessu fyrirkomulagi en sá banki sem hv. þingmaður byggir dylgjur sínar á.

Virðulegi forseti. Ég ætla aðeins að taka upp þráðinn þar sem frá var horfið án þess að hafa ætlað það í upphafi. Ég sat þennan fund í morgun, í fjarveru hv. þm. Steingríms J. Sigfússonar, og það sem upp úr stendur er vinnulagið, það er fljótfærnin sem einkenndi vinnu við fjárlögin, sem þetta jú snertir, og það sem því miður hefur komið fram í fjölmiðlum að formaður nefndarinnar hefur orðið margsaga um það hvernig þetta 50 milljarða viðmið varð til. Það getur ekki lofað góðu og er hreint ekki gott og er auðvitað til þess fallið að rýra trú okkar á að verið sé að vinna málin af vandvirkni. Í fréttum í erlendum fjölmiðlum undanfarna mánuði hefur verið rætt um að ríkisstjórnin teljist ekki vera að gera neitt sérstaklega mikið, slíkar fréttir hafa verið að birtast margsinnis og íslensk stjórnvöld hafa lítið gert til að bregðast við þeim fréttum. Í frétt Reuters á föstudaginn kemur fram að kjör íslenska ríkisins á lánamarkaði hafi versnað til mikilla muna en á sama tíma fara kjörin batnandi hjá öðrum ríkjum sem hafa verið að glíma við kreppu. Í þessari frétt er ástæða þróunarinnar rakin til þess að ný ríkisstjórn tók við völdum fyrir átta mánuðum, þ.e. að nýja ríkisstjórnin er talin eiga einhvern hlut að máli. Mig langar til að spyrja hvað hæstv. forsætisráðherra finnst um þær fréttir. Skaðar framganga ríkisstjórnarinnar íslenska hagsmuni eða hvað telur forsætisráðherra að þurfi að gera til að bæta kjör landsins?

Virðulegur forseti. Þetta var sérkennileg fyrirspurn. Hv. þingmaður heldur því fram að hinir ýmsu erlendu fjölmiðlar hafi verið að flytja fréttir af því að ríkisstjórn Íslands væri ekki að gera neitt sérstaklega mikið. Ég kannast ekki við þessar fréttir þannig að ég get nú ekki farið að tjá mig mikið um þær eða innihald þeirra. Hvað hins vegar varðar fyrirspurn hv. þingmanns um hvað ríkisstjórnin hyggist gera til að bæta efnahagslega stöðu landsins þá hyggst ríkisstjórnin áfram vinna að því að bæta stöðuna á þann hátt sem hún hefur gert með því að taka á þeim vanda sem síðasta ríkisstjórn skildi eftir, umfram allt að skila hallalausum fjárlögum í fyrsta skipti frá því að bankahrunið reið yfir á sama tíma og bætt er í grunnstoðir samfélagsins, félagsmálin og heilbrigðismálin. Hallalaus fjárlög eru forsenda alls hins. Í framhaldinu hyggst ríkisstjórnin jafnframt halda áfram að hvetja til aukinnar fjárfestingar í stað þess að leggja hindranir í veg þeirra sem vilja fjárfesta og byggja upp eins og gert var á síðasta kjörtímabili. Við sjáum nú þegar árangurinn af þessu í skyndilega auknum hagvexti undir lok síðasta árs þar sem menn eru loks að taka við sér, farnir að fjárfesta og þá væntanlega farnir að ráða fleira fólk til starfa þannig að viðsnúningurinn er hafinn. Stutta svarið við spurningu hv. þingmanns er að ríkisstjórnin mun halda áfram á sömu braut.

Virðulegi forseti. Ég veit ekki hvort við lesum sömu fjölmiðla en ég hvet hæstv. forsætisráðherra til að kíkja á fréttir Reuters, meðal annars frá því á föstudaginn var. Því er ekkert að leyna að þessu hefur verið haldið fram af og til frá því að ríkisstjórnin tók við, að hér séu hlutirnir ekki alveg eins og hæstv. forsætisráðherra vill vera láta. Og þetta eru svo sem ekki frumleg svör, þetta eru síendurtekin svör. Ef við gefum okkur nú samt að þetta standist, þessar skýringar, hvað ætla þá hæstv. forsætisráðherra og hans ríkisstjórn að gera til að koma í veg fyrir að þessi áróður valdi okkur skaða? Hann er væntanlega að tala um að fréttirnar sem ég er að vitna í séu áróður, ég get lánað honum tengilinn að því ef hann telur að þetta sé eitthvert fleipur. Hefur ríkisstjórnin verið að gera eitthvað eða telur hæstv. forsætisráðherra ekki þörf á því? Ég tel vera þörf á því, þetta sé ekki gott eins og þetta lítur út. Ég spyr: Er hæstv. forsætisráðherra sammála mér um að eitthvað þurfi að gera til að stoppa þennan áróður og hvað hyggst hann þá gera ef svo er?

Virðulegur forseti. Þetta er nú að verða með undarlegri fyrirspurnum. Ég skildi hv. þingmann þannig í lokin að hann teldi að einhvers konar áróður væri í gangi í erlendum fjölmiðlum gegn Íslendingum og ríkisstjórnin þyrfti að bregðast við. Það er reyndar alveg rétt að það borgar sig, og er mjög mikilvægt fyrir stjórnvöld, að reyna að koma réttum skilaboðum áleiðis við erlenda fjölmiðla. Oft vantar mikið upp á að erlendir fjölmiðlar séu með hlutina á hreinu hvað varðar frásagnir af gangi mála hér á Íslandi eins og við sáum mjög oft á síðasta kjörtímabili þar sem haldið var fram hlutum sem þáverandi stjórnvöld hefðu átt að gera meira í að leiðrétta eins og við í þáverandi stjórnarandstöðu bentum ítrekað á. Ég mun því bara líta á þessa fyrirspurn hv. þingmanns sem hvatningu um að gera sem mest í því að vinna í almannatengslum fyrir hönd Íslands á alþjóðlegum vettvangi þó að ég kannist ekki við þær fréttir - sem virtust nú undir lokin vera orðnar ein frétt - sem hv. þingmaður vísar til um að erlendir fjölmiðlar séu sérstaklega að skrifa um stefnu ríkisstjórnarinnar á Íslandi.

Virðulegi forseti. Mig langar að beina fyrirspurn til hæstv. forsætisráðherra varðandi styrki sem forsætisráðuneytið hefur verið að veita til húsafriðunarmála. Það hafa verið að berast af því fréttir að haft sé samband við aðila sem eru að gera upp gömul hús eða vinna að slíkum verkefnum og þeim boðinn styrkur. Nú geri ég ekki lítið úr því að eflaust eru þetta mikilvæg verkefni en ég er hugsi yfir þessum vinnubrögðum. Ef það er rétt, eins og skilja má af fréttum, þá fara þessir styrkir í raun fram hjá hefðbundnu ferli eða lögbundnum sjóðum þar sem gert er ráð fyrir að fólk sæki um styrkina, þ.e. hafi frumkvæði að því að sækja um styrki, og umsóknir séu metnar eftir faglegum forsendum og ekki síst að fylgst sé með því í framhaldinu hvernig peningarnir eru nýttir. Það er virkilega vandasamt verkefni, sem okkur er falið, að útdeila takmörkuðu fé úr okkar sameiginlega sjóði, ríkissjóði, og það er ástæða fyrir því að við höfum verið að færa völdin frá einstaka þingmönnum og ráðherrum og reynt að búa til faglegri umgjörð. Það er til að gæta jafnræðis og tryggja að fagleg viðmið séu höfð að leiðarljósi. Ég vil spyrja: Er verið að hverfa frá þessu verklagi og færa styrkveitingar, í þessu tilfelli til húsafriðunarmála, í pólitískan farveg þar sem ráðherrar útdeila styrkjum og kannski eftir eigin geðþótta eða áhugamáli? Finnst hæstv. forsætisráðherra að þetta sé til marks um faglega stjórnsýslu, að það sé eðlilegt árið 2014 að útdeila styrkjum með þessum hætti?

Virðulegi forseti. Þær úthlutanir sem hv. þingmaður vísar til voru í samræmi við verklagið sem gilti um það fjármagn sem var til ráðstöfunar og hafði að mestu leyti orðið til á síðasta kjörtímabili og miðar ekki eingöngu að því að styrkja húsafriðunar- eða húsaverndarmál heldur fyrst og fremst atvinnusköpun með áherslu á umhverfisvænar framkvæmdir og verndun húsa. Þetta er því í samræmi við það sem þar er lagt upp með þó að ég telji reyndar að það mætti vel bæta fjármagni í húsavernd almennt. Það var skorið töluvert niður, ég held um 82% á milli ára í framlögum til húsafriðunarnefndar sem var liður í þeim óhjákvæmilegu sparnaðaraðgerðum sem ráðist var í við gerð fjárlaga til að skila þeim hallalausum. Hvað varðar þær úthlutanir sem hv. þingmaður spyr um þá var lagt mat á þær af þar til bærum sérfræðingum og Minjastofnun annast eftirfylgni með öllum þessum styrkjum.

Herra forseti. Ég vil þakka fyrir svarið. Mér finnst samt mörgum spurningum ósvarað og ég býst við að ég leggi fram skriflega fyrirspurn þannig að ég geti fengið ítarleg svör. Það er þannig, ef ég skil rétt, að þetta er úr þessum 190 millj. kr. potti sem forsætisráðuneytið hefur nú til umsjónar og ég velti fyrir mér hvernig þetta skarast við húsafriðunarsjóð, sem hefur að mig minnir 90 millj. kr. til umráða eða rétt um 100 millj. kr., og hvernig er þá með samstarf við sjóðinn og líka þá aðila sem sinna þessum málum fyrir hönd sveitarfélaganna. Mér finnst að verið sé að auka flækjustigið, frekar hefði átt að láta þessa peninga til húsafriðunarsjóðs. En ég mun fara fram á svör og leggja fram skriflega fyrirspurn því að mér finnst þetta vera mjög merkilegt mál.

Virðulegi forseti. Ég hvet hv. þingmann til að leggja fram skriflega fyrirspurn. Mér heyrist spurningar hv. þingmanns henta ágætlega í slíka fyrirspurn. Þá fær hv. þingmaður leyst úr öllum þeim álitamálum sem hún veltir fyrir sér. Hvað varðar samráð við sveitarfélög, af því að það var sérstaklega nefnt hér, þá var að sjálfsögðu haft samráð við sveitarfélög og í mörgum tilvikum koma sveitarfélögin beint að þessu og sjá um framkvæmdina. Í öllum tilvikum var miðað að því að þetta yrði til að skapa atvinnu, fjölga störfum þar sem af framkvæmdum verður og það verður um allt land.

Hæstv. forseti. Eins og öllum er kunnugt um eru menningarsamningar í gildi milli ríkis og sveitarfélaga og annarra þar sem farið hefur verið inn á þá ágætu braut að færa þetta meira heim í hérað. Þessir menningarsamningar hafa verið mjög mikilvægir og hafa skilað sér vel. Að því er mér virðist er hins vegar eitthvað að gerast núna sem ruglar þetta dæmi mjög. Við þingmenn Norðausturkjördæmis höfum til dæmis fengið okkar öflugu samtök sveitarfélaga, þ.e. Eyþing og Samtök sveitarfélaga á Austurlandi, til fundar við okkur eftir þeirra beiðni þar sem þeir hafa lýst miklum áhyggjum yfir svokölluðu reiknilíkani sem er verið að búa til í menntamálaráðuneytinu. Það ruglar mjög þetta dæmi eins og það hefur verið undanfarin ár en það get ég ekki rætt hér vegna þess að hæstv. mennta- og menningarmálaráðherra er ekki viðstaddur. En ég hef óskað eftir því í þingmannahópnum að menntamálaráðherra komi þar til fundar til að útskýra það sem að honum snýr gagnvart þessum menningarsamningum. En það er annað atriði sem þessir fulltrúar nefndu sem er framlag sjávarútvegs- og landbúnaðarráðherra, eða atvinnuvegaráðuneytisins, til þessara menningarsamninga sem virðast vera í fullkominni óvissu um þessar mundir. Þannig hafa þessir aðilar sýnt okkur þá útreikninga að ef reiknilíkan eins og það sem menntamálaráðherra er að gera, plús það að atvinnuvegaráðuneytið leggi ekki fram þá peninga sem þeir hafa lagt fram frá upphafi og hafa verið mjög mikilvægir inn í þessa samninga, þá sé mjög mikill niðurskurður á þessum menningarsamningum sem muni jafnvel setja þá í fullkomna óvissu. Það hefur verið talað um að ef atvinnu- og nýsköpunarráðuneytið hverfur frá samningnum sé niðurskurðurinn allt að 40%. Því er spurning mín til hæstv ráðherra: Hyggst ráðherra beita sér fyrir því að þeir peningar sem hafa komið frá þessum ráðuneytum inn í menningarsamninginn komi á þessu ári?

Herra forseti. Ég þakka ágæta fyrirspurn hv. þm. Kristjáns L. Möllers, held reyndar að hún beinist að röngum ráðherra og eigi að snúa að iðnaðarráðherra en samningar um menningartengda ferðaþjónustu og menningarsamninga heyra undir iðnaðarráðuneytið og mennta- og menningarmálaráðuneytið. Engu að síður þekki ég aðeins til þessara mála þar sem við höfum verið að ræða það á vettvangi ríkisstjórnar að koma þessum málum öllum undir einn hatt og áfram er unnið að því. Ég tel mjög mikilvægt að við notum þá kanala sem við höfum til þess að örva heimamenn til dáða svo að þeir séu með í því að byggja upp þá þjónustu sem menn vilja beina þeim fjármunum sem koma frá ríkinu í. Ég tel það mjög mikilvægt en get að öðru leyti ekki svarað fyrir þetta. En ég skal leitast eftir því við mína samráðherra að þeir séu búnir undir slíka umræðu.

Hæstv. forseti. Það kann að vera að í þeirri uppskiptingu sem núverandi hæstv. ríkisstjórn gerði á atvinnuvegaráðuneytinu megi segja að þetta sé á hinu borðinu þegar ráðherrar atvinnu- og nýsköpunarmála tala, þ.e. að málið sé frekar hjá iðnaðarráðherra. Ég vil samt leyfa mér að halda því fram að í allri þessari umræðu hafi þetta hin síðari ár komið úr atvinnu- og nýsköpunarráðuneytinu. Eins og ég sagði áðan þá hafa þeir fulltrúar sem gengu á fund þingmanna Norðausturkjördæmis lýst miklum áhyggjum af þeim hluta af þessum samningi sem snýr að menntamálaráðherra, sem vonandi gefst tækifæri til að ræða sem fyrst við þingmannahóp. En ég hvet hæstv. sjávarútvegs- og landbúnaðarráðherra til að ræða það við hinn ráðherrann sem tilheyrir atvinnuvegaráðuneytinu sem slíku, eins og þetta er gert hjá okkur í stjórnsýslunni, og hvetja hann til dáða. Þessari óvissu verður að eyða sem allra fyrst og þeir peningar sem eiga að koma frá þessum ráðherrum - við skulum þá hafa þá í fleirtölu - verða að skila sér í það. Það á þá bara eftir að vinna menntamálaráðuneytið, mér sýnist það vera alveg fullkomin vinna á næstu dögum.

Virðulegi forseti. Ég tek bara undir með hv. fyrirspyrjanda, það er mikilvægt að þessi mál séu í skýrum farvegi. Að því er unnið þessa dagana hjá ríkisstjórninni og ég mun að sjálfsögðu taka þetta mál upp við viðkomandi ráðherra.

Herra forseti. Ég vil bera upp fyrirspurn til hæstv. félags- og húsnæðismálaráðherra um ferðaþjónustu við fatlaða. Lög um málefni fatlaðra tóku gildi í janúar 2011 og eiga að endurskoðast fyrir lok þessa árs. Heilt yfir hefur yfirfærsla málaflokksins frá ríki til sveitarfélaga gengið vel þó að vissulega hafi komið upp dæmi þar sem óánægja hefur verið með framkvæmd laganna og hvernig fjármagni er skipt á milli og innan svæðisumdæma málefna fatlaðra. Hugmyndafræðin var að árið 2014 verði fjárframlög eyrnamerkt einstaklingum þegar kemur að fjárstreymi til málaflokksins, en aðstaða fatlaðra milli svæða hefur reynst mismunandi og dæmi eru um að lögbundnum ákvæðum um ferðaþjónustu við fatlaða sé ekki framfylgt, sem ég tel vera klárt mannréttindabrot gagnvart þeim einstaklingum sem í hlut eiga. Ég vil því spyrja hæstv. ráðherra eftirfarandi spurninga: Hvernig geta fatlaðir einstaklingar framfylgt rétti sínum til ferðaþjónustu þegar sú þjónusta er ekki í boði? Hvað verkferlar og þvingunarúrræði eru til staðar ef brotið er á fötluðum einstaklingi hvað varðar ferðaþjónustu við hann og hefur ráðuneytið í skoðun tilfelli þar sem brotið er á réttindum fatlaðra einstaklinga til ferðaþjónustu? Telur ráðherra þörf á að fá fram lagabreytingu til að skoða þvingunarúrræði á framfylgni einstakra sveitarfélaga um framkvæmd laga um málefni fatlaðra, og mun hæstv. ráðherra þá beita sér í því máli ef þörf er á?

Virðulegi forseti. Ég þakka fyrir fyrirspurnina. Hún er í þó nokkuð mörgum liðum og ég held að það væri mjög gott ef hv. þingmaður væri til í að leggja þetta fram sem skriflega fyrirspurn þannig að ég gæti svarað þessu mun nákvæmar en ég get hér á þeim stutta tíma sem við höfum til að svara óundirbúnum fyrirspurnum. Við höfum verið að huga að því sem snýr að fötluðu fólki og ekki bara ferðaþjónustunni sem hv. þingmaður nefnir hér heldur öllum þeim stuðningi sem hið opinbera veitir fötluðu fólki til þess að fólk geti komist á milli eins og það þarf á að halda í samræmi við sína fötlun. Ég og hæstv. heilbrigðisráðherra höfum þegar hugað að því að skipa sérstakan starfshóp hvað það varðar auk þess sem það liggur fyrir að við þurfum að fara yfir reynsluna af yfirfærslu á málaflokknum til sveitarfélaganna. Þó að menn séu sammála um það í heild sinni að yfirfærslan hafi gengið vel, jafnvel betur en menn þorðu að vona, þá hafa náttúrlega komið upp ýmis mál, ýmsir hnökrar, sem er ástæðan fyrir því að fara þarf yfir reynsluna og síðan meta hana. Það snýr enn á ný að tekjuskiptingunni á milli sveitarfélaganna, en ákveðið var að búa til ákveðin þjónustusvæði. Þetta snýst líka um það hvort nægilegt fjármagn komi frá ríkinu til sveitarfélaganna til að tryggja þessa þjónustu, og það er náttúrlega bara vinna sem er fram undan.

Herra forseti. Ég þakka hæstv. ráðherra fyrir svörin. Við vitum að ferðaþjónusta fatlaðra skiptir sköpum fyrir viðkomandi einstakling og því er mjög brýnt að þessi mál séu í lagi. Til að fatlaðir geti sinnt tómstundum, félagsstarfi og öllum hversdagslegum athöfnum sem við sem teljumst ófötluð teljum sjálfsagðan hlut og til að þeir geti haft samskipti við vini og ættingja þarf ferðaþjónusta fatlaðra að vera í lagi. Komið hafa upp dæmi, sem ég veit um, um að þetta sé ekki í lagi. Þá eru viðkomandi einstaklingar í raun fastir í stofufangelsi og það er óásættanlegt. Mér finnst að ef einhver slík dæmi séu til staðar sem ráðuneytið hefur haft til umfjöllunar verði að bregðast við því áður en endanleg endurskoðun á lögum kemur til, því að það virðist vera að ekki séu þvingunarúrræði í þeim lögum sem eru í gildi í dag. Ég treysti ráðherra til að vinna vel að þessum málum.

Virðulegi forseti. Ég tek undir með hv. þingmanni hvað þetta málefni varðar. Þetta er mjög mikilvægt, þetta er undirstaðan fyrir frelsi fatlaðra einstaklinga til að fá að taka virkan þátt í lífinu og í sínu samfélagi, að sjálfsögðu er þetta mjög mikilvægur þáttur. Ég er alls ekki að segja að við séum ekki tilbúin til að huga að þessu, nema sem hluta af yfirferð yfir yfirfærsluna. Ein af tillögunum sem sneri almennt að ferðamálum fatlaðs fólks - starfshópur var starfandi - gekk út á að við ættum að fara í ákveðnar lagabreytingar nú þegar. Ráðuneytið er því að huga að því. Ég tel líka mjög mikilvægt að við nýtum þá takmörkuðu fjármuni sem við höfum sem allra best, að þeir fari til þeirra sem þurfa virkilega á þeim að halda.

Virðulegur forseti. Hér er verið að mæta aðfinnslum umboðsmanns Alþingis varðandi framkvæmd á tollalögum. Það er út af fyrir sig ágætt en hins vegar viljum við þingmenn Bjartrar framtíðar benda á yfirþyrmandi nauðsyn þess að fara í endurskoðun á þessu lagaumhverfi öllu saman, auka viðskiptafrelsi, tryggja að Íslendingar fari eftir alþjóðlegum skuldbindingum sínum um innflutning á matvælum og reyna að koma þessum málum þannig fyrir að bæði framleiðendur og neytendur njóti meiri bóta af betra fyrirkomulagi. Slík heildarendurskoðun er ekki boðuð og hún fer ekki fram. Þó að hér sé verið að gera einhverjar úrbætur á lögunum eru þau meingölluð. Þess vegna ætlum við þingmenn Bjartrar framtíðar nú sem fyrr í atkvæðagreiðslu um þetta mál að sitja hjá.

Virðulegi forseti. Það verður ekki annað séð en að þær breytingar sem hér eru lagðar til séu til bóta. Ég tel hins vegar afskaplega mikilvægt að við göngum lengra og gerum það sem við getum af því að við getum algjörlega gert það sjálf. Við erum ekki bundin í tollabandalag, við erum ekki föst í Evrópusambandinu og getum þess vegna stigið þau skref sem við viljum til að auka viðskiptafrelsið. Þetta mál allt saman byggir á því að hér var gert samkomulag við Alþjóðaviðskiptastofnunina á sínum tíma. Því miður hafa ekki verið stigin fleiri skref, m.a. vegna þess að „merkantínísk“ tollabandalög eins og Evrópusambandið hafa ekki ýtt undir það, heldur þvert á móti alltaf staðið í vegi fyrir því. Við höfum hins vegar tækifæri til að vera til mikillar fyrirmyndar þegar kemur að viðskiptafrelsi og eigum að nýta þau tækifæri þannig að ég segi já við þessu.

Herra forseti. Hér greiðum við atkvæði um breytingu á lögum um velferð dýra, lagafrumvarp sem var samþykkt á síðasta þingi í breiðri þverpólitískri sátt, og hér er verið að draga úr eftirliti með búfjárrekstri og fara út í áhættuflokkun. Á síðasta þingi var það samþykkt í atvinnuveganefnd að eftirlit með búfjárrekstri skyldi eigi vera sjaldnar en á tveggja ára fresti. Þá voru allir nefndarmenn samþykkir því og mikil vinna lá þar að baki en nú tel ég að stigið sé til baka í því sem snýr að velferð dýra og forvarnagildi með eftirliti með búfjárrekstri. Ég tel þetta mikla afturför og vil að lögin standi eins og þau lágu fyrir og engin ástæða er til að gefa afslátt af þeim.

Herra forseti. Það ríkir samstaða um þetta mál í hv. velferðarnefnd en hér kemur inn í 3. umr. breytingartillaga um gildistökutíma. Í frumvarpinu stendur að lögin skuli taka gildi 1. janúar 2014 en eðli málsins samkvæmt er óheppilegt að gildistakan verði afturvirk þannig að hún er flutt fram til 1. febrúar 2014. Það er ástæða þess að hér er flutt breytingartillaga fyrir 3. umr. Nefndin hefur ekki fjallað um málið á milli umræðna enda afgreiddum við það, eins og ég sagði áðan, í einingu úr nefndinni og á morgun verður þessi breytingartillaga eingöngu afgreidd vegna þeirra tæknilegu annmarka að ekki náðist að afgreiða málið fyrir jól.